**Ordfører i Hamarøy, Britt Kristoffersen**

**Tale på samenes nasjonaldag, Árran Lulesamisk senter 6. februar 2020**

Vuorbbe samij almmukbiejvijn!

Gratulerer med samenes nasjonaldag.

I dag er en dag for å feire og være stolte.

Det er en dag for å synliggjøre det samiske.

I Hábmer – Hamarøy markerer vi dagen i hele kommunen. Jeg er glad for å få være med gjennom dagen, på markeringer på blant annet Oppeid skole, Drag skole, Stall Eivik og Árran.

At det ble 6. februar som ble samenes nasjonaldag – vet vi – var datoen for da det første samiske landsmøtet startet i Trondheim i 1917. Hun som fikk dette til – som samlet samene til dette viktige møtet, var Elsa Laula Renberg. Hun har de siste årene blitt et navn flere kjenner.

Elsa Laula er blitt hedret med en statue i Mosjøen. Hun har også gitt navn til en hurtigbåt som går langs kysten av Nordland. Den blir offisielt døpt i dag av Aili Keskitalo. Nord universitet har kalt et av sine auditorier opp etter henne. På den måten gjøres hun kjent og den samiske historien blir mer synlig.

Det er viktig at samenes historie kommer frem.

Jeg har merket meg fra historien om samenes første landsmøte, at det ikke bare var en kvinne som sto i føringen for å få dette til, men at hun også spesielt oppfordret kvinner til å delta i dette møtet. Elsa Laula så hvor viktig kvinnenes stemmer og kvinnenes rolle i et samfunn er.

Dagen etter at jeg ble valgt som ordfører i høst, besøkte jeg Árran mánájgárdde - barnehage sin giellafæssta – språkfest. Jeg møtte kvinner med stort engasjement for sitt språk og kultur. Kvinner av i dag som med sin kompetanse bidrar til å ta vare på det lulesamiske språket og føre det videre til neste generasjon.

I høst var jeg med på å markere avdukingen av minnebautaen i Musken. Endelig fikk de lulesamiske grenselosene i Tysfjord sin oppreisning og tidligere anklager kunne legges bort. Det er viktig å kjenne denne historien fra vårt område.

Også kvinner bidro aktivt til grenselosingen. Et navn som er godt kjent for oss er Anna i Makkvatnet. Men også andre kvinner hjalp de til, blant annet med mat og klær til de som skulle over fjellet. Jeg har sett NRK sin dokumentar om grenselosingen som ble laget i 1980. Der fikk jeg se Petra i Leirelv fortelle. Hun er blant de kvinnene som spilte en viktig rolle for grenselosingen. I den samme dokumentaren var også Kaia Andersen. Det er hun som har sydd vinterplagget – njálmmefáhta – som jeg har på meg. Jeg er glad for at jeg kan være med på å gjøre synlig det samiske med å få låne den i dag.

I den lulesamiske historien og i det lulesamiske samfunnet i dag er det mange, både kvinner og menn som hver på sine måter bidrar til å bringe videre språk, kultur, historie, og stolthet. Når jeg nevner kvinner spesielt i dag, er det fordi jeg mener det er i Elsa Laulas ånd å vise at kvinnene er viktige for det samiske samfunnet. Kvinnene er viktige kulturbærere for å bringe samisk språk og samiske tradisjoner videre. Jeg har møtt mange de siste månedene. Som kvinnelig ordfører håper jeg å kunne bidra til at også samiske kvinners stemmer og hjertesaker høres. På samme måte som Elsa Laula Renberg var opptatt av for eksempel utdanning, er det også i dag saker som må ha vårt fokus – for eksempel opplæring i og på samisk, for å ta vare på samisk språk og kultur og føre det videre til nye generasjoner.

Jeg vil ønske dere alle sammen til lykke med dagen. Vuorbbe bievijn.